Johanne Schmidt-Nielsen (EL), 2008-11-25:
I Enhedslisten mener vi, det er positivt, hvis man er i stand til at hente en gevinst ved digitaliseringen af behandlingen af SU.
Vi er også helt enige i, at sådan en gevinst selvfølgelig skal tilføres området, og at man ikke, som det f.eks. ses i forhold til indkøbseffektiviseringerne på ungdomsuddannelserne, bruger pengene til at finansiere alle mulige andre ting.
Vi mener, at der ligger mange små gode dele, mange små skridt i den rigtige retning, i det her forslag: Penge til at studere med handicap, SU til 18-19-årige under forberedende voksenuddannelse og fleksible lånemuligheder.
Når vi så alligevel går imod forslaget, er det, fordi vi mener, at det trækker i en forkert retning.
For der er ikke nogen tvivl om, at SU'en, som den ser ud i dag, og systemet, som det er indrettet i dag, ikke er til at leve af.
Men vi mener ikke, at man løser de problemer ved at lade de studerende arbejde endnu mere, end de gør i forvejen.
Et studium er en fuldtidsbeskæftigelse, og det mener vi i Enhedslisten at der skal holdes fast i, og derfor skal man selvfølgelig også have en SU, der er til at leve af.
Sådan er situationen ikke i dag.
Og måden, man kunne løse det problem på, var jo altså ved at tilføre det her samlede område flere penge ikke ved at lade de studerende arbejde mere ved siden af.
Hvis vi vil motivere flere unge fra de uddannelsesfremmede hjem, er det faktisk helt, helt afgørende for, om man tager en uddannelse, at der er en SU, der er til at leve af.
Derfor kan vi jo altså også godt tilslutte os de lærerstuderende og de universitetsstuderende, når de peger på det ironiske i, at regeringen på den ene side forsøger at presse de studerende hurtigere igennem med alle midler, og man på den anden side går ud og med det her forslag faktisk opfordrer de studerende til at arbejde mere, end de gør i forvejen.
I realiteten kan det jo risikere at skabe en situation, der betyder, at de studerende bliver forsinket.
Det er ikke mere end et års tid siden, der kom en ph.d.-afhandling fra Aarhus Universitet, hvori man slog fast, at der er grænser for, hvor meget studerende skal arbejde, og i den forbindelse gik DSF, Danske Studerendes Fællesråd, ud og sagde, at 10-12 timer er et fornuftigt niveau.
For der er ikke nogen tvivl om, at det kan være brugbart for studerende at have noget arbejde ved siden af: Man kan få nogle gode erfaringer, man kan komme ud og bruge sin viden i praksis.
Men der er grænser.
Til sidst vil jeg bare lige sige, at Enhedslisten også kan tilslutte sig forslaget fra Sammenslutningen af Unge Med Handicap om, at unge med handicap skal have mulighed for ekstra SU-klip, hvis de bliver forsinket i deres uddannelse på grund af deres handicap.
Det er et eksempel på et af de mange steder, hvor man kunne forbedre vores nuværende system.
Til allersidst vil jeg sige, at Enhedslisten er meget enig i det, der bliver sagt både fra De Radikale og fra Socialdemokraterne i forhold til at få niveauet for studiejob i det offentlige til at hænge sammen med det, man faktisk lægger op til i den her aftale.
Enhedslisten kan desværre ikke støtte forslaget, som det ligger, på trods af at vi altså synes, der er gode elementer i det.